ХьэрычэтыщIэхэм хэкIыпIэ къыхуагъуэт
Къэбэрдей-Балъкъэр Республикэм и Iэтащхьэ КIуэкIуэ Казбек мэлыжьыхьым и 23-м видеозэIущIэ ядригъэкIуэкIащ коронавирусым и ягъэкIэ лей зытехьа хьэрычэт Iуэхум пэрытхэм. Абы щытепсэлъыхьащ хьэрычэтыщIэхэр зрихьэлIэ гугъуехьхэм.
ЗэIущIэм хэтащ КъБР-м и Правительствэм и УнафэщI Мусуков Алий, ХьэрычэтыщIэхэм я хуитыныгъэхэр хъумэнымкIэ уполномоченнэу КъБР-м щыIэ АфэщIыж Юрэ, экономикэ IэнатIэм телэжьыхьу КъБР-м и Правительствэмрэ Парламентымрэ хэтхэр, жылагъуэ зэгухьэныгъэхэм я унафэщIхэр.
«ЩытыкIэр гугъущ. Дунейпсо экономикэм удын хьэлъэ игъуэтащ, псом хуэмыдэу хьэрычэтыщIэ Iуэху мащIэмрэ курытымрэ зэрыхуа щытыкIэр щIагъуэкъым», — жиIащ КъБР-м и Iэтащхьэ КIуэкIуэ Казбек зэIущIэм хэтхэм защыхуигъазэм.
КъищынэмыщIауэ, КIуэкIуэм къыхигъэщащ гугъуехьхэм ди къэралым зэрызыщаубгъум. «ЦIыху гъащIэм псори щытегузэвыхь зэманщ. Аращ псом япэ игъэщыпхъэр. Къалэн нэхъыщхьэр цIыху гупышхуэу зэхуэс щымыгъэIэнырщ, зэрыцIалэ къэмыгъэхъунырщ. Абы къыхэкIыу, мардэ щхьэхуэр къыхэтлъхьэн хуей хъуащ. Аращ зи фIыгъэр адрей къэралхэм къыщыхъуа шынагъуэм хуэдэ дызэрымыхъуар», — жиIащ КIуэкIуэм.
Экономикэм игъуэт хэщIыныгъэр нэхъ мащIэ хъун папщIэ, къэралыр кризисым зэрыпэщIэтын план зэхилъхьащ. Ар цIыхухэм я лэжьапIэр яфIэмыкIуэдынымрэ компаниехэм ядэIэпыкъунымрэ нэхъыбэу хуэгъэпсащ.
Къэбэрдей-Балъкъэрым мэлыжьыхьым и 2-м Оперативнэ штаб къыщызэрагъэпэщащ икIи экономикэ зэтеубыда-рэ псэукIэ зэпIэзэрытрэ щыIэнымкIэ план зэхалъхьащ. Абы къыщыхьащ республикэ налогхэр, бэджэнд уасэхэр щатыну пIалъэр гъэкIуэтэныр, абы щIат уасэр гъэмэщIэныр, лей зытехьэхэр дэIыгъыныр.
Апхуэдэ хуэгъэкIуатэр республикэм щалъысынущ налог зыт IуэхущIапIэ мини 10-м щIигъум. 2020 гъэм гъатхэпэм и 1-м ирихьэлIэу реестрым щатха хьэрычэтыщIэ Iуэху мащIэмрэ курытымрэ налог ахъшэр фокIадэм и кIэ хъуху ямытми хъунущ. КъищынэмыщIауэ, лей нэхъыбэ зытехьа IуэхущIапIэхэм къатехуэ налогыр зэрагъэмэщIэнум йолэжь.
КъБР-м и къэрал мылъкуу хьэрычэтыщIэ Iуэху мащIэмрэ курытымрэ щагъэлэжьэн папщIэ къащта IуэхущIапIэхэм щхьэщатыкI бэджэнд уасэр щатыну пIалъэри ягъэIэпхъуэ. Бизнес-инкубаторхэм я IуэхущIапIэхэми я бэджэнд уасэр ягъэмащIэ.
Кризисым зэрыпэщIэт Iэмалхэр ягъэхьэзыращ ХьэрычэтыщIэ Iуэхур дэIыгъынымкIэ институтхэмрэ банкхэмрэ.
«А Iуэхугъуэ псоми дяпэкIэ лэжьэн щIедзэ. Ар дэIэпыкъуныгъэм и Iэмалщи, зэпыдгъэунукъым. Иджыри зэредгъэфIэкIуэнум дегупсысу, зэхъуэкIыныгъэр хэтлъхьэну къыщIэкIынщ», — дыщIигъуащ и псалъэхэм КъБР-м и Iэтащхьэм.
НэщIэпыджэ Замирэ.
